溫陵萬安橋謁忠惠蔡公祠堂留題
作者：王邁
朝代：宋

paragraphs: 欲知公之忠，須誦三諫詩。
欲知公之惠，須讀萬安碑。
朝廷得公重，天下失公悲。
騎鯨今幾年，悠悠人見思。
今人愧前脩，風流不可追。
立朝無剛容，突梯仍脂韋。
字民乏廉聲，敲扑急繭絲。
不知富貴有磨滅，芳名姱節無窮時。
遊子晚出公之鄉，兒時斂袵公清規。
吁嗟九原不可作，每於清夜夢見之。
所以今日拜公像，浩歌出門雙淚垂。